
אין העולם תלוי אלא בי 
צבי ויינגרטן
שיח לשבת עקב
בפרשת עקב ממשיך משה לִשנות ולחזור על ארבעים שנות מנהיגותו, בסגנונו הוא. והפעם, בוחן משה רבנו ע"ה את הליכת ישראל במדבר:
כָּל-הַמִּצְוָה, אֲשֶׁר אָנֹכִי מְצַוְּךָ הַיּוֹם--תִּשְׁמְרוּן לַעֲשׂוֹת, לְמַעַן תִּחְיוּן וּרְבִיתֶם, וּבָאתֶם וִירִשְׁתֶּם אֶת-הָאָרֶץ, אֲשֶׁר-נִשְׁבַּע ה', לַאֲבֹתֵיכֶם. וְזָכַרְתָּ אֶת-כָּל-הַדֶּרֶךְ, אֲשֶׁר הוֹלִיכְךָ ה' אֱלוֹקֶיךָ זֶה אַרְבָּעִים שָׁנָה--בַּמִּדְבָּר, לְמַעַן עַנֹּתְךָ לְנַסֹּתְךָ, לָדַעַת אֶת-אֲשֶׁר בִּלְבָבְךָ הֲתִשְׁמֹר מִצְו‍ֹתָו--אִם-לֹא. וַיְעַנְּךָ, וַיַּרְעִבֶךָ, וַיַּאֲכִלְךָ אֶת-הַמָּן אֲשֶׁר לֹא-יָדַעְתָּ, וְלֹא יָדְעוּן אֲבֹתֶיךָ, לְמַעַן הוֹדִיעֲךָ, כִּי לֹא עַל-הַלֶּחֶם לְבַדּוֹ יִחְיֶה הָאָדָם--כִּי עַל-כָּל-מוֹצָא פִי-ה', יִחְיֶה הָאָדָם. שִׂמְלָתְךָ לֹא בָלְתָה, מֵעָלֶיךָ, וְרַגְלְךָ, לֹא בָצֵקָה--זֶה, אַרְבָּעִים שָׁנָה. וְיָדַעְתָּ, עִם-לְבָבֶךָ,  כִּי, כַּאֲשֶׁר יְיַסֵּר אִישׁ אֶת-בְּנוֹ, ה' אֱלוֹקֶיךָ, מְיַסְּרֶךָּ. וְשָׁמַרְתָּ, אֶת-מִצְו‍ֹת ה' אֱלוֹקֶיךָ, לָלֶכֶת בִּדְרָכָיו, וּלְיִרְאָה אֹתוֹ. כִּי ה' אֱלוֹקֶיךָ, מְבִיאֲךָ אֶל-אֶרֶץ טוֹבָה, אֶרֶץ, נַחֲלֵי מָיִם--עֲיָנֹת וּתְהֹמֹת, יֹצְאִים בַּבִּקְעָה וּבָהָר...
(דברים ח, ב-ז)
בפער מפתיע בין הפסוקים (עיינו בתרגום יונתן המנסה לכסות ולהתעלם כמעט בכוח משוני זה) עובר משה מדיבור לאדם בציבוריותו (="תִּשְׁמְרוּן... תִּחְיוּן וּרְבִיתֶם, וּבָאתֶם וִירִשְׁתֶּם... לַאֲבֹתֵיכֶם") לתיאור חוצב להבות המופנה לאדם בפרטיותו (="וְזָכַרְתָּ... הוֹלִיכְךָ ה' אֱלוֹקֶיךָ... עַנֹּתְךָ לְנַסֹּתְךָ... בִּלְבָבְךָ הֲתִשְׁמֹר... וַיְעַנְּךָ, וַיַּרְעִבֶךָ, וַיַּאֲכִלְךָ... לֹא-יָדַעְתָּ... אֲבֹתֶיךָ... הוֹדִיעֲךָ... וגו'"). וכנראה שמשמעות דברי משה היא המנהיגה ומדריכה אותו למעבר לגוף-ראשון-יחיד.
רבי נחמן פעם אמר לחסידיו (ליקוטי מוהר"ן קמא, ה; ובסיפורים ביתר שאת) שהמשפט "בשבילי נברא העולם" הוא משפט שכל יהודי חייב לאומרו, שכן, המשנה (סנהדרין פ"ד, מ"ה) אינה משתמשת במילים "יכול" או "אפשר" אלא "כל אחד ואחד חייב לומר בשבילי נברא העולם". המשמעות של משפט זה איננה שילוח האדם לאגו-טריפ, בתוכו טמונים שני פנים חשובים ביותר: מצד אחד, כפי שאומר ר' נחמן עצמו, על האדם נופלת האחריות למצב העולם ולתיקונו שהרי (לשם דוגמה) – אם העולם מקולקל והעולם הזה נברא בשבילו, משמע שיש בכוחו לתקן את העולם. ומצד שני, מרכזיותו של האדם לא הופכת אותו למלך (שכן, המשמעות של "עולם שנברא בשבילי" היא בכך ששאר הדמויות אינן יותר מניצבים בעולם המדומה שלך) אלא למי שמבין שכל תהפוכותיו אינם רק אירועים שקרו – מדובר בציוני דרך שהיו צריכים לקרות, וזאת משום שהאדם מגלה פתאום שכל מה שקורה בעצם קורה רק לו (הרי הוא עומד במרכז) וכל חווייה שנחווית נחווית מתוכו. כלומר, המשוואה שדורשת מהאדם להסיק מסקנות מאירועים שקרו מתקיימת רק לאחר שמעבירים את החוויה לתוך המרחב האישי. ועל כן, מובנת גם צורת התבטאותו של משה – "וְזָכַרְתָּ... אֲשֶׁר הוֹלִיכְךָ... לְמַעַן עַנֹּתְךָ לְנַסֹּתְךָ, לָדַעַת אֶת-אֲשֶׁר בִּלְבָבְךָ הֲתִשְׁמֹר מִצְו‍ֹתָו--אִם-לֹא. וַיְעַנְּךָ, וַיַּרְעִבֶךָ, וַיַּאֲכִלְךָ אֶת-הַמָּן אֲשֶׁר לֹא-יָדַעְתָּ... לְמַעַן הוֹדִיעֲךָ, כִּי לֹא עַל-הַלֶּחֶם לְבַדּוֹ יִחְיֶה הָאָדָם--כִּי עַל-כָּל-מוֹצָא פִי-ה', יִחְיֶה הָאָדָם. שִׂמְלָתְךָ לֹא בָלְתָה מֵעָלֶיךָ, וְרַגְלְךָ, לֹא בָצֵקָה--זֶה, אַרְבָּעִים שָׁנָה. וְיָדַעְתָּ, עִם-לְבָבֶךָ...".

